《送太学生宋溉依亲还吉水得黄字》
明代·黄仲昭

万里观光谒圣皇，宁亲又喜得还乡。都门落日开帆影，玉署东风散雁行。

淮浦雪消春涨绿，吴山雨过晚横苍。青云还励平生志，来岁庭槐花又黄。

作者简介：（1435—1508）明福建莆田人，名潜，号退岩居士，以字行。成化二年进士。授编修。以直谏被杖，谪湘潭知县，又改南京大理评事。后以亲不逮养，遂不出。弘治初起江西提学佥事。久之乞归，日事著述，学者称未轩先生。有《未轩集》、《八闽通志》等。